text: Claus er årets førstehjælper: Reddede ven fra altædende kartoffelmaskine
  22 marts 2018 kl. 17.52
  Prisen som Røde Kors 'Årets Førstehjælper' går i år til Claus Carstens fra Vojens. Han reddede sin ven fra en dræbende kartoffelmaskine. 
  I dag torsdag fik Claus Carstens fra Vojens en ny titel. 
  Torsdag kårede Røde Kors årets førstehjælper, og det blev Claus Carstens. 
  - Det er en glæde, siger en smilende Claus Carstens fra dagens prisuddeling, og fortsætter:
  - Nu håber jeg blot, alle i vores lokalsamfund vil komme til alle de førstehjlpskurser vi holder, - det vil være dejligt.
  Han vinder årets pris, fordi det formentligt er hans skyld, at Asger Nissen er i live den dag i dag.
  Under arbejdet med kartoffelhøsten en oktoberdag sidste år bliver Asger Nissens arm fanget af kartoffelmaskinen, da han vil rengøre den. Det lykkes Asger Nissen at ringe til sin ven med telefonen i den ene hånd, mens maskinens roterende metaldele kværner den anden hånd og arm af.
  Blodet står ud i en tyk stråle, da Claus Carstens, 65 år, når frem til sin ven. Han har allerede ringet 1-1-2 på vejen frem, nu slukker han maskinen, får armen fri og stikker med det samme sin finger direkte i såret for at stoppe blødningen.
  Røde Kors kårer hver år Årets Førstehjælper, fordi de gerne vil sætte fokus på, hvor vigtigt det er at kunne førstehjælp, når ulykken rammer.
  Prisen på 10.000 kroner går til en dansker, som har ydet en ekstraordinær førstehjælpsindsats og reddet livet for en anden. - I 2018 gik prisen så til Claus Carstens fra Vojens, som reddede Asger Nissens liv ved at yde livgivende førstehjælp og holde hovedet koldt.
  
  